ΓΡΑΠΤΗ ΕΡΩΤΗΣΗ E-1160/98

υποβολή: Roberta Angelilli (NI) προς την Επιτροπή

(24 Απριλίου 1998)

Θέμα: Οργανωμένο έγκλημα στην παράνομη διάθεση αποβλήτων στο Νότιο Λάτιο της Ιταλίας

Εδώ και καιρό γίνονται αποκαλύψεις στον ιταλικό Τύπο για παράνομες απορρίψεις τοξικών και επικίνδυνων ουσιών στο Λάτιο, το οποίο είναι επί του παρόντος η τρίτη ιταλική περιοχή στην οποία διενεργούνται παράνομες δραστηριότητες που έχουν σχέση με τη διάθεση αποβλήτων, και συγκεκριμένα στην περιοχή της Ρώμης, της Λατίνα και του Φροζινόνε.

Όπως δηλώνει ο κ. Massimo Scala, πρόεδρος της κοινοβουλευτικής εξεταστικής επιτροπής σχετικά με τον κύκλο των αποβλήτων, δεν είναι γνωστό πού διατίθεται περίπου το 60% των αποβλήτων των προαναφερθεισών κατηγοριών. Από το 1994 έως το 1997 έχουν διαπιστωθεί περίπου 36.633 παραβάσεις ποινικής ή διοικητικής φύσεως, ενώ έχουν σημειωθεί προσπάθειες εκφοβισμού των επιχειρήσεων που ασχολούνται με τη διάθεση των αποβλήτων βάσει των ευρωπαϊκών νόμων και οδηγιών. Πράγματι, φαίνεται ότι στο παράνομο αυτό κύκλωμα έχει διεισδύσει το οργανωμένο έγκλημα. Πολλές έρευνες που διεξάγονται σήμερα αφορούν την παράνομη διάθεση περίπου 500.000 τόνων αποβλήτων στις προαναφερθείσες περιοχές.

Βάσει των ανωτέρω, θα μπορούσε η Επιτροπή να αναφέρει:

1. αν νομίζει ότι είναι καθήκον της να αποτανθεί στις ιταλικές αρχές και συγκεκριμένα στον Υπουργό Περιβάλλοντος και την Περιφερειακή Διοίκηση του Λάτιου και να ζητήσει τη διενέργεια αυστηρότερων ελέγχων σύμφωνα με τις ευρωπαϊκές οδηγίες 91/156/ΕΟΚ(1), 91/689/ΕΟΚ(2) και 94/62/ΕΚ(3);

2. ποιά είναι η άποψή της για το φαινόμενο του οργανωμένου εγκλήματος που συνδέεται με την παράνομη διάθεση των αποβλήτων, γενικότερα, και των τοξικών και επικίνδυνων αποβλήτων, ειδικότερα, με την προοπτική της διεύρυνσης της Ευρώπης;

3. εάν υπάρχουν έγγραφα της Επιτροπής σχετικά με αυτό το φαινόμενο;

4. εάν αποτέλεσαν οι προαναφερθείσες περιοχές, και σε ποιές περιπτώσεις, αντικείμενο μελέτης ή προβληματισμού εκ μέρους της Επιτροπής σ' ό,τι αφορά το υπό συζήτηση φαινόμενο;

Απάντηση της καςBjerregaard εξ ονόματος της Επιτροπής

(16 Ιουνίου 1998)

Δεν υπάρχει κοινοτική νομοθεσία η οποία να αντικατοπτρίζει ευθέως την προσπάθεια αντιμετώπισης της ανάμειξης του οργανωμένου εγκλήματος στην παράνομη και παράτυπη διάθεση των αποβλήτων, δεδομένου ότι τα ανωτέρω εμπίπτουν στις αρμοδιότητες των κρατών μελών. Ωστόσο, η παράνομη διάθεση και ανάκτηση αποβλήτων απαγορεύεται σαφώς από τις οδηγίες 91/156/ΕΟΚ περί αποβλήτων, 91/689/ΕΟΚ περί επικίνδυνων αποβλήτων και 94/62/ΕΚ για τις συσκευασίες και τα απορρίμματα συσκευασίας. Στο πλαίσιο του ρόλου της όσον αφορά την τήρηση της κοινοτικής νομοθεσίας, συμπεριλαμβανομένων των προαναφερθεισών οδηγιών, η Επιτροπή, ενεργώντας στο πλαίσιο της συνθήκης ΕΚ, έχει ήδη κινήσει κατά της Ιταλίας διαδικασίες επί παραβάσει της κοινοτικής περί αποβλήτων νομοθεσίας. Για περαιτέρω λεπτομέρειες, παρακαλείται το Αξιότιμο Μέλος του Κοινοβουλίου να ανατρέξει στην απάντηση της Επιτροπής στη γραπτή ερώτησή της Ε-3412/97(4).

Με βάση τις ίδιες πληροφορίες που προσκομίζονται από το Αξιότιμο Μέλος του Κοινοβουλίου, η Επιτροπή δεν είναι σε θέση να συναγάγει σαφή συμπεράσματα για τις ανησυχίες της. Εν γένει, η συσσώρευση εγκαταλελειμμένων (και ως εκ τούτου, παράνομων) επικίνδυνων αποβλήτων, όντας αντίθετη στην εθνική και κοινοτική νομοθεσία, πρέπει να θεωρείται ως ενέχουσα σημαντικές περιβαλλοντικές αρνητικές συνέπειες. Η Επιτροπή συμφωνεί ότι είναι αναγκαία η πρόληψη τέτοιων καταστάσεων και αναγνωρίζει ότι, στις περιπτώσεις αυτές, επιβάλλεται μια ταχεία και αποτελεσματική παρέμβαση, προκειμένου να αποφεύγονται οι αρνητικές περιβαλλοντικές συνέπειες, οι οποίες ενίοτε είναι μη αναστρέψιμες.

Από την άλλη πλευρά, προκειμένου να προχωρήσει σε ειδική παρέμβαση κατά κράτους μέλους, για κακή εφαρμογή της κοινοτικής νομοθεσίας, η Επιτροπή χρειάζεται λεπτομερείς και ακριβείς πληροφορίες για την συγκεκριμένη κατάσταση (σαφή δεδομένα και τόποι). Το Αξιότιμο Μέλος του Κοινοβουλίου παρακαλείται να προσκομίσει συγκεκριμένα και ειδικά στοιχεία που θα επέτρεπαν στην Επιτροπή να κινήσει ερευνητική διαδικασία.

Τα κράτη μέλη έχουν συστήσει ένα άτυπο δίκτυο για την εφαρμογή και επιβολή της περιβαλλοντικής νομοθεσίας (IMPEL), το οποίο διαλαμβάνει την παρακολούθηση της παράνομης διαμεθοριακής μεταφοράς αποβλήτων. Έχει επίσης συστήσει ομάδα εργασίας για τις περιβαλλοντικές διώξεις και εξετάζει τις δυνατότητες αντιμετώπισης του περιβαλλοντικού εγκλήματος σε ευρύτερο πλαίσιο. Η Επιτροπή συμμετέχει στις δραστηριότητες του εν λόγω δικτύου. Το IMPEL έχει συντάξει έκθεση για τις διαμεθοριακές μεταφορές αποβλήτων, γνωστής ως "TFS-2 project transfrontier shipment of waste, final report concerning European cooperation on the enforcement of Community Regulation (EEC) 259/93 on transfrontier shipments of waste - May 1996" ("έργο TFS-2 για τη διαμεθοριακή διακίνηση αποβλήτων, τελική έκθεση σχετικά με την ευρωπαϊκή συνεργασία για την επιβολή του κανονισμού της Κοινότητας (ΕΟΚ) 259/93 για την διαμεθοριακή μεταφορά αποβλήτων - Μάιος 1996"). Η Επιτροπή αποστέλλει την έκθεση αυτή απευθείας στο Αξιότιμο Μέλος του Κοινοβουλίου και στη Γραμματεία του Κοινοβουλίου.

Η Επιτροπή δεν έχει εκπονήσει μελέτες ή προβεί σε έρευνες σε σχέση με τα ζητήματα που θέτει το Αξιότιμο Μέλος του Κοινοβουλίου στις περιοχές στις οποίες αναφέρεται.

(1) EE L 78 της 26.3.1991, σελ.32.

(2) EE L 377 της 31.12.1991, σελ.20.

(3) EE L 365 της 31.12.1994, σελ.10.

(4) EE C 158 της 25.5.1998.